KOMISJONI MÄÄRUS (EL) 2020/1565,

27. oktoober 2020,

millega muudetakse Euroopa Parlamendi ja nõukogu määruse (EÜ) nr 396/2005 II, III ja IV lisa seoses teatavates toodetes või nende pinnal esinevate 1,4-diaminobutaani, 1-metüültsüklopropeeni, ammooniumatsetaadi, bifenasaadi, kloorantraniliprooli, kloormekvaadi, tsüprodiniili, lubjakivi, mandipropamiidi, pipra, püridabeeni, repellent verejahu, vetikaekstraktide ja trimetüülamiinhüdrokloriidi jääkide piirnormidega

(EMPs kohaldatav tekst)

EUROOPA KOMISJON

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 5 lõiget 1 ja artikli 14 lõike 1 punkti a,

ning arvestades järgmist:

(1) 1-metüültsüklopropeeni, bifenasaadi, tsüprodiniili, mandipropamiidi ja püridabeeni jääkide piirnormid on kehtestatud määruse (EÜ) nr 396/2005 II lisas. Kloorantraniliprooli ja kloormekvaadi jääkide piirnormid on sätestatud kõnealuse määruse III lisa A osas. 1,4-diaminobutaan, ammooniumatsetaat, lubjakivi, pipar, repellent verejahu, vetikaekstraktid ja trimetüülamiinvesinikkloriid on loetletud kõnealuse määruse IV lisas.

(2) Seoses loa andmisega toimeainet 1-metüültsüklopropeeni sisaldava taimekaitsevahendi kasutamiseks õunte ja banaanide puhul on esitatud määruse (EÜ) nr 396/2005 artikli 6 lõike 1 kohane taotlus muuta kehtivat jääkide piirnormi.

(3) Seoses bifenasaadiga on selline taotlus esitatud musta leedri marjade puhul. Seoses kloormekvaadiga on selline taotlus esitatud odra puhul. Seoses tsüprodiniiliga on selline taotlus esitatud rabarberi puhul. Seoses mandipropamiidiga on selline taotlus esitatud nuikapsaste ning maitsetaimede ja söödavate õite puhul. Seoses püridabeeniga on selline taotlus esitatud hariliku paprika puhul.

(4) Määruse (EÜ) nr 396/2005 artikli 6 lõigete 2 ja 4 kohased taotlused seoses impordi puhul kohaldatavate jääkide piirnormidega esitati kloorantraniliprooli kohta, mida Malaisias kasutatakse õlipalmi tuumade ja õlipalmi viljade puhul, ning püridabeeni kohta, mida Ameerika Ühendriikides kasutatakse pähklite puhul. Taotluse esitajate väitel põhjustab nende ainete lubatud kasutamine kõnealustes riikides kõnealuste kultuuride puhul jääkide esinemist määruses (EÜ) nr 396/2005 sätestatud jääkide piirnormist suuremal määral, mistõttu on vaja suuremaid jääkide piirnorme, et hoida ära kaubandustõkete tekkimist nimetatud kultuuride importimisel.

(5) Asjaomased liikmesriigid hindasid määruse (EÜ) nr 396/2005 artikli 8 kohaselt kõnealuseid taotlusi ja edastasid hindamisaruanded komisjonile.

(6) Euroopa Toiduohutusamet (edaspidi „toiduohutusamet“) hindas taotlusi ja hindamisaruandeid, uurides eelkõige ohtu tarbijatele ja vajaduse korral ka ohtu loomadele, ning esitas põhjendatud arvamused jääkide kavandatud piirnormide kohta (2). Toiduohutusamet edastas kõnealused arvamused taotlejatele, komisjonile ja liikmesriikidele ning tegi need üldsusele kättesaadavaks.

(7) 1-metüültsüklopropeeniga seoses esitas taotleja määruse (EÜ) nr 396/2005 artikli 12 kohase läbivaatamise käigus teabe, mis varem ei olnud kättesaadav. See teave käsitleb jäägikatseid ja metabolismi uuringuid.

(8) Kloormekvaadi puhul soovitas toiduohutusamet toimeaine odra puhul kasutamisest tulenevalt suurendada kehtivaid jääkide piirnorme teatavate loomsete toodete puhul.

(9) Kõigi muude taotluste kohta tegi toiduohutusamet järelduse, et kõik andmenõuded on täidetud ja taotlejate soovitud muudatused jääkide piirnormides on tarbijaohutuse seisukohalt vastuvõetavad, arvestades tarbija kokkupuute hinnangut Euroopa 27 konkreetse tarbijarühma kohta. Toiduohutusamet võttis arvesse kõige uuemat teavet ainete toksikoloogiliste omaduste kohta. Hinnangute kohaselt ei teki ei tarbijate eluaegsel kokkupuutel kõnealuste ainetega kõigi selliseid aineid sisaldada võivate toiduainete tarbimisel ega ka asjaomaste toodete suures koguses tarbimisega kaasneval lühiajalisel kokkupuutel ohtu ületada aktsepteeritavat päevadoosi või akuutset standarddoosi.

(10) 1,4-diaminobutaan, ammooniumatsetaat, lubjakivi, pipar, repellent verejahu, vetikaekstraktid ja trimetüülamiinvesinikkloriid (3) lisati ajutiselt määruse (EÜ) nr 396/2005 IV lisasse, kuni nende hindamine on lõpetatud vastavalt nõukogu direktiivile 91/414/EMÜ (4) või Euroopa Parlamendi ja nõukogu määrusele (EÜ) nr 1107/2009 (5). Toiduohutusamet hindas kõnealuseid aineid ja jõudis järeldusele, et on asjakohane jätta lubjakivi, pipar, repellent verejahu, vetikaekstraktid ja trimetüülamiinvesinikkloriid alaliselt määruse (EÜ) nr 396/2005 IV lisasse (6). (7) 1,4-diaminobutaani ja ammooniumatsetaadi puhul tegi toiduohutusamet järelduse, et riskijuhtidel tuleb asjaolusid täiendavalt kaaluda. Riskijuhtimise seisukohast on asjakohane jätta need ained alaliselt määruse (EÜ) nr 396/2005 IV lisasse, pidades silmas nende loomulikku esinemist keskkonnas.

(11) Tuginedes toiduohutusameti põhjendatud arvamustele, avaldusele ja järeldustele ning võttes arvesse vaatlusaluse küsimuse puhul asjakohaseid tegureid, on jääkide piirnormide vastavad muudatused kooskõlas määruse (EÜ) nr 396/2005 artikli 14 lõike 2 nõuetega.

(12) Seepärast tuleks määrust (EÜ) nr 396/2005 vastavalt muuta.

(13) Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1 Määruse (EÜ) nr 396/2005 II, III ja IV lisa muudetakse vastavalt käesoleva määruse lisale.

Artikkel 2 Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 27. oktoober 2020 Komisjoni nimel eesistuja Ursula VON DER LEYEN

(1) ELT L 70, 16.3.2005, lk 1.

(2) Euroopa Toiduohutusameti teaduslike aruannetega saab tutvuda aadressil http://www.efsa.europa.eu:

„Reasoned opinion on the evaluation of confirmatory data following the Article 12 MRL review for 1‐methylcyclopropene“ (Põhjendatud arvamus kinnitavate andmete hindamise kohta seoses 1-metüültsüklopropeeni jääkide piirnormide läbivaatamisega kooskõlas artikliga 12). EFSA Journal 2020;18(1):5963.

„Reasoned opinion on the modification of the existing maximum residue level for bifenazate in elderberries“ (Põhjendatud arvamus bifenasaadi jääkide kehtiva piirnormi muutmise kohta musta leedri marjade puhul), EFSA Journal 2019;17(11):5878.

„Reasoned opinion on the setting of import tolerances for chlorantraniliprole in oil palms fruits and oil palms nuclears“ (Põhjendatud arvamus impordi korral kohaldatavate kloorantraniliprooli jääkide piirnormide kehtestamise kohta õlipalmi viljade ja õlipalmi tuumade puhul), EFSA Journal 2019;17(11):5877.

„Reasoned opinion on the modification of the existing maximum residue levels for chlormequat in barley and animal commodities“ (Põhjendatud arvamus kloormekvaadi jääkide kehtivate piirnormide muutmise kohta odra ja loomsete toodete puhul), EFSA Journal 2020;18(1):5982.

„Reasoned opinion on the modification of the existing maximum residue level for cyprodinil in rhubarbs“ (Põhjendatud arvamus tsüprodiniili jääkide kehtiva piirnormi muutmise kohta rabarberi puhul), EFSA Journal 2019;17(9):5813.

„Reasoned opinion on the modification of the existing maximum residue levels for mandipropamid in kohlrabies and herbs and edible flowers“ (Põhjendatud arvamus mandipropamiidi jääkide kehtivate piirnormide muutmise kohta nuikapsaste ning maitsetaimede ja söödavate õite puhul). EFSA Journal 2020;18(1):5958.

„Reasoned opinion on the modification of the existing maximum residue level for pyridaben in sweet pepper/bell pepper and setting of an import tolerance in tree nuts“ (Põhjendatud arvamus püridabeeni jääkide kehtiva piirnormi muutmise kohta paprika puhul ja impordi korral kohaldatava jääkide piirnormi kehtestamise kohta pähklite puhul). EFSA Journal 2020;18(2):6035.

(3) Komisjoni 31. juuli 2008. aasta määrus (EÜ) nr 839/2008, millega muudetakse Euroopa Parlamendi ja nõukogu määruse (EÜ) nr 396/2005 II, III ja IV lisa seoses pestitsiidide jääkide piirnormidega teatavates toodetes või nende pinnal (ELT L 234, 30.8.2008, lk 1).

(4) Nõukogu 15. juuli 1991. aasta direktiiv 91/414/EMÜ taimekaitsevahendite turuleviimise kohta (EÜT L 230, 19.8.1991, lk 1).

(5) Euroopa Parlamendi ja nõukogu 21. oktoobri 2009. aasta määrus (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta (ELT L 309, 24.11.2009, lk 1).

(6) „Statement on pesticide active substances that do not require a review of the existing maximum residue levels under Article 12 of Regulation (EC) No 396/2005“ (Avaldus selliste pestitsiidide toimeainete kohta, mille puhul ei ole määruse (EÜ) nr 396/2005 artikli 12 kohast jääkide piirnormi vaja läbi vaadata), EFSA Journal 2019;17(12):5954.

(7) „Conclusion on the peer review of the pesticide risk assessment of the active substance blood meal“ (Järeldused toimeaine verejahu pestitsiidina kasutamise riskihindamist käsitleva vastastikuse eksperdiarvamuse kohta), EFSA Journal 2020;18(2):6006.